Lars Christian Lilleholt (V), 2003-01-22:
Med dette lovforslag bliver kommunerne givet nogle redskaber, der gør det muligt at omdanne ældre erhvervs- og havneområder til nye attraktive områder med en blanding af boliger og erhverv.
Omdannelse af især havneområderne kommer ikke fra den ene dag til den anden.
Tunge industrivirksomheder, der tidligere havde brug for en havnnær placering,
er enten flyttet til mere attraktive erhvervsområder, eller de er på vej til at gøre det inden for en overskuelig årrække. Resultatet er ofte spøgelsesagtige havneområder.
Med dette lovforslag får kommunerne mulighed for at sætte en ny udvikling i gang i og omkring disse havne, hvor der skal skabes et miljø, der vil være tiltrækkende for mange som et spændende sted at bo og leve, være tiltrækkende for lettere servicevirksomheder, videnbaserede virksomheder, kulturelle institutioner og andre aktiviteter, der er forenelige med boligbyggeri.
Jeg kender problemet fra Odense, hvor en udvikling af havnen til et moderne byområde med en blanding af boliger, lettere servicevirksomheder og videnbaserede virksomheder har været sat i stå, fordi der ikke hidtil har været muligheder for at indpasse boliger som en del af det gamle havneområde, hvor traditionel havnevirksomhed er ophørt som følge af, at havnedriften er samlet på meget få havne.
Boligbyggeri er vigtigt, fordi der er mange, der gerne vil bo i havneområdet, og fordi boligbyggeri kan være stærkt medvirkende til at sætte udviklingen i gang i de forladte havneområder, da det er relativt let at finde investorer til boligbyggeri.
Mange byer har vist vejen, hvor store dele af havneområder, der ikke længere bliver anvendt til traditionel havnevirksomhed, er blevet omdannet til en kombination af servicevirksomheder og offentlige institutioner og boliger.
Tag blot en tur langs med havnen her i København.
Det har København og andre byer kunnet gøre, fordi der har været større havneområder, hvor det har kunnet lade sig gøre uden problemer.
I andre byer er det ikke så let, fordi der fortsat i en periode i de ældre havneområder er enkelte virksomheder tilbage, der har et støjniveau, der er for højt til, at der kan gives tilladelse til boligbyggeri.
Med dette lovforslag bliver det muligt i 8 år at give kommunerne muligheder for at acceptere en midlertidig overskridelse af de vejledende støjgrænser i disse såkaldte omdannelsesområder.
Dermed kender virksomhederne og de beboere, der bosætter sig omkring havnen, spillereglerne.
Det er ikke meningen med lovforslaget at omdanne alle havneområder til boligområder, tværtimod.
Der vil fortsat være masser af havne med masser af erhvervsaktivitet, og sådan skal det også fortsat være.
Som det fremgår af bemærkningerne til lovforslaget, vil det være sådan, at hvis en virksomhed forventes at fortsætte en længere årrække og ikke kan støjdæmpes i tilstrækkelig grad, må omdannelsen respektere dette og holde afstand til virksomheden, så længe den ligger der. Derfor er det også meget vigtigt, at omdannelsen af havneområder og udarbejdelse af planer for nedbringelse af støj sker i tæt samarbejde med de berørte virksomheder.
I disse havne vil kommunerne med denne lov få et redskab til at sætte skub i en udvikling ved at omdanne disse ældre erhvervs- og havneområder til moderne bolig- og erhvervsområder.
Venstre kan støtte lovforslaget.